PROVEDBENA UREDBA KOMISIJE (EU) 2022/1309

оd 26. srpnja 2022.

o izmjeni i ispravku Provedbene uredbe (EU) 2018/2019 u pogledu određenog bilja za sadnju vrste Malus domestica podrijetlom iz Ukrajine i Srbije

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. prvi podstavak,

budući da:

(1) Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene.

(2) Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene, 34 roda i jedna vrsta bilja za sadnju podrijetlom iz trećih zemalja uvršteni su u Prilog Provedbenoj uredbi (EU) 2018/2019 kao visokorizično bilje. Taj prilog uključuje rod Malus Mill.

(4) Ukrajina je 18. listopada 2019. Komisiji podnijela zahtjev za izvoz u Uniju jednogodišnjih do trogodišnjih podloga i cijepljenih biljaka za sadnju, golog korijenja i u stanju mirovanja, vrste Malus domestica. Zahtjev je potkrijepljen odgovarajućom tehničkom dokumentacijom.

(5) Europska agencija za sigurnost hrane („Agencija”) donijela je 30. rujna 2021. znanstveno mišljenje o procjeni rizika robe za bilje vrste Malus domestica podrijetlom iz Ukrajine (4). Agencija je utvrdila da su Lopholeucaspis japonica, Eotetranychus prunicola, virus prstenaste pjegavosti duhana i Erwinia amylovora kao štetni organizmi relevantni za to bilje za sadnju.

(6) Agencija je ocijenila mjere za smanjenje rizika opisane u dokumentaciji za Lopholeucaspis japonica, Eotetranychus prunicola i virus prstenaste pjegavosti duhana i procijenila vjerojatnost da je roba slobodna od zaraze tim štetnim organizmima. Kad je riječ o Erwinia amylovora,, Agencija je ocijenila jesu li ispunjeni posebni zahtjevi za unos bilja Malus Mill., osim plodova i sjemena, na određena zaštićena područja navedena u točki 9. Priloga X. Provedbenoj uredbi Komisije (EU) 2019/2072 (5) i premještanje unutar njih.

(7) Na temelju znanstvenog mišljenja Agencije, fitosanitarni rizik od unošenja u Uniju do trogodišnjih podloga i cijepljenih biljaka za sadnju, golog korijenja, u stanju mirovanja, vrste Malus domestica podrijetlom iz Ukrajine smatra se prihvatljivim pod uvjetom da su ispunjeni odgovarajući posebni uvozni zahtjevi utvrđeni u Prilogu VII. Provedbenoj uredbi (EU) 2019/2072 i posebni zahtjevi za zaštićena područja utvrđeni u točki 9. Priloga X. toj uredbi.

(8) Lopholeucapsis japonica i virus prstenaste pjegavosti duhana navedeni su kao karantenski štetni organizmi Unije u Prilogu II. Provedbenoj uredbi (EU) 2019/2072. Erwinia amylovora uvršten je na popis kao karantenski štetni organizam zaštićenih područja i kao regulirani nekarantenski štetni organizam Unije u Prilogu III. odnosno Prilogu IV. Provedbenoj uredbi (EU) 2019/2072 te su u točki 9. Priloga X. toj uredbi uspostavljeni posebni zahtjevi za sprečavanje ulaska i širenja tog štetnog organizma unutar određenih zaštićenih područja.

(9) Eotetranychus prunicola još nije uvršten na popis karantenskih štetnih organizama Unije. Međutim, na temelju dokaza koje su dostavile države članice, utjecaj tog štetnog organizma na njegove biljke domaćine u Uniji nije znatan. Stoga u pogledu tog štetnog organizma nisu potrebni nikakvi zahtjevi u pogledu uvoza.

(10) Stoga je primjereno da se do trogodišnje podloge i cijepljene biljke za sadnju, golog korijenja, u stanju mirovanja, vrste Malus domestica podrijetlom iz Ukrajine više ne smatraju visokorizičnim biljkama.

(11) Provedbenom uredbom Komisije (EU) 2020/1361 (6) izmijenjena je Provedbena uredba (EU) 2018/2019 tako što je utvrđeno da je zabranjeno unošenje u Uniju Malus Mill., osim jednogodišnjih do dvogodišnjih cijepljenih biljaka za sadnju, golog korijenja, u stanju mirovanja, vrste Malus domestica podrijetlom iz Srbije. Međutim, u toj uredbi je izostavljeno da bi to bilje za sadnju trebalo biti bez lišća, u skladu s relevantnim znanstvenim mišljenjem EFSA-e (7). Stoga bi taj propust trebalo ispraviti.

(12) Prilog Provedbenoj uredbi (EU) 2018/2019 trebalo bi stoga na odgovarajući način izmijeniti i ispraviti.

(13) Kako bi se ispunile obveze Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (8), uvoz do trogodišnjih podloga i cijepljenih biljaka za sadnju, golog korijenja, u stanju mirovanja, vrste Malus domestica podrijetlom iz Ukrajine trebao bi se nastaviti u najkraćem mogućem roku.

(14) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Provedbenoj uredbi (EU) 2018/2019 mijenja se i ispravlja u skladu s Prilogom ovoj Uredbi.

Članak 2. Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 26. srpnja 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Odbor PLH EFSA-e (Odbor EFSA-e za zdravlje bilja), 2021. Scientific Opinion on the commodity risk assessment of Malus domestica plants from Ukraine (Znanstveno mišljenje o procjeni rizika robe za bilje vrste Malus domestica podrijetlom iz Ukrajine). EFSA Journal 2021;19(11):6909, 58. str. https://doi.org/10.2903/j.efsa.2021.6909.

(5) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(6) Provedbena uredba Komisije (EU) 2020/1361 оd 30. rujna 2020. o izmjeni Provedbene uredbe (EU) 2018/2019 u pogledu određenog bilja za sadnju vrste Malus domestica podrijetlom iz Srbije i određenog bilja za sadnju vrsta Acer japonicum Thunberg, Acer palmatum Thunberg i Acer shirasawanum Koidzumi podrijetlom iz Novog Zelanda (SL L 317, 1.10.2020., str. 1.).

(7) Odbor PLH EFSA-e (Odbor EFSA-e za zdravlje bilja), 2020. Scientific Opinion on the commodity risk assessment of Malus domestica plants from Serbia (Znanstveno mišljenje o procjeni rizika robe za bilje vrste Malus domestica podrijetlom iz Srbije). EFSA Journal 2020.;18(5):6109, 53 str. https://doi.org/10.2903/j.efsa.2020.6109.

(8) Sporazum o primjeni sanitarnih i fitosanitarnih mjera (donesen 15. travnja 1994., stupio na snagu 1. siječnja 1995.; UNTS svezak 1867, str. 493.); Svjetska trgovinska organizacija, https://www.wto.org/english/tratop_e/sps_e/spsagr_e.htm.